Comença la temporada del Cinema d'Estiu a l'Eliana.
14 de juny de 2018

El pròxim 22 de juny s'inicia oficialment la temporada del 2018 del Cinema d'Estiu de l'Eliana i perdurarà fins al dia 2 de setembre, excepte les dues setmanes de Festes Majors de la localitat, en les quals el Cinema romandrà tancat. Les projeccions començaran, com tots els anys, a les 22.30h en la Terrassa d'Estiu.

L'inici d'esta nova edició ha vingut marcat per la presentació oficial que ha tingut lloc el dijous 14 de juny al migdia, al saló de plenaris de l'Ajuntament. Posteriorment, eixe mateix dia a les 21.30h en la plaça del País Valencià, continua l'esdeveniment de la presentació d'aquesta nova temporada, conduït per Pedro Uris, autor de la programació, i que conclourà amb la projecció a l'aire lliure i en 35mm de “La carrera del Siglo”, comèdia de 1965 dirigida per Blake Edwards.

Com és habitual, la cartellera d'aquesta edició contindrà una programació d'allò més variada, que arreplegarà les grans estrenes d'enguany i fins i tot alguna pel·lícula sense estrenar encara en sales de cinema. Podrem gaudir d'un total de 26 pel·lícules en 61 sessions, que s'agrupen, com sempre, en tres categories: cinema d'autor, cinema europeu i cinema per al cap de setmana, des de l'èxit de taquilla o la superproducció (blockbuster) fins a les pel·lícules per a tota la família.

A més, es podran adquirir les entrades no solament en taquilla abans d'entrar, sinó també reservar i comprar des d'internet a través del web municipal www.elientrada.es, posat en marxa des de l'any passat. Els preus d'enguany continuaran sent els habituals: 3,50€ l’entrada general i 2,50€ la reduïda.

El Cinema d'Estiu és una activitat exitosa any rere any i arriba a convocar una mitjana de 20.000 espectadors cada temporada. Segons l'alcalde i regidor de Cultura Salva Torrent “aquesta proposta, que porta molts anys funcionant, junt amb el Festival Estiu a la Torre, són una referència estival a l'Eliana i no pot concebre's un estiu sense elles.”